**Kehitysvammaisten työtoiminta ja työhönvalmennus**

**Kuvaile palvelun sisältöä.**

-Työtoimintaa (työtoiminta Palvelukeskus Majakassa ja avotyö sekä tuettu työ) kehitysvammaisille, autismikirjon sekä neuropsykiatrisia haasteita omaaville aikuisille henkilöille henkilökohtaisen palvelutarpeen ja palvelusuunnitelman mukaan.

**Mikä organisaatio palvelua järjestää?**

-Vaasan sosiaali- ja terveystoimi.

**Mikä taho/ tahot palvelua tarjoaa?**

-Vaasan kaupunki sekä ostopalveluna muita toimijoita. Avo- ja tuettu työ tehdään avoimilla työmarkkinoilla, kuten keittiöissä, palvelutaloissa, kaupoissa ja muissa yrityksissä.

**Kuinka paljon asiakkaita palvelussa on (esim. vuosittain)?**

-Majakassa kirjoilla 59 asiakasta, avotyössä 49 asiakasta ja tuetussa työssä 2.

**Minkälainen on asiakasrakenne ja -jakauma?**

-Useimmilla asiakkailla on pääsääntöisesti kehitysvammadiagnoosi. Monilla asiakkailla myös mielenterveydellisiä haasteita. Yhä enemmän palveluntarvetta on asiakkailla, jotka tarvitsevat erityistä tukea, mutta kehitysvammadiagnoosia ei ole. Asiakkaat, joilla on neuropsykiatrisia haasteita, on lisääntynyt.

**Mitkä ovat asiakkaiden yleisimmät lähettäjätahot?**

-Asiakkaat tulevat aikuissosiaalityön ohjaamina/ kautta.

**Mihin asiakkaat päätyvät tästä palvelusta?**

-Asiakkuudet ovat useimmiten koko elämän pituisia; jos asiakkaan toimintakyky jostain syystä alennee eikä työtoiminta ole enää asiakkaalle paras vaihtoehto, siirtyy asiakas eläkkeelle. Suunta Majakan työtoiminnan sekä avotyön välillä on molempisuuntainen: nuori asiakas voi tulla aluksi harjoittelemaan työtoimintaa Majakkaan, josta hän voi taitojen karttuessa siirtyä joko osittain tai kokonaan avotyöhön. Avotyöstä voidaan siirtyä myös osittain tai kokonaan Majakan työtoiminnan puolelle silloin, kun toimintakyky on muuttunut/ heikentynyt.

Tuettuun työhön mennään useimmiten suoraan tutkinnon suorittamisen jälkeen tai avotyön kautta. Toimintakyvyn tulee olla tässä tapauksessa niin hyvä, että palkkasuhteinen työ onnistuu. Majakan työtoiminnasta on mahdollista siirtyä päivätoimintaan toimintakyvyn heiketessä. Asiakas käy toiminnassa niin pitkään kuin pystyy, mahdollisesti mukautetusti toimintapäivien määrää ja kestoa muokaten.

**Kuinka pitkiä palvelujaksoja asiakkailla on?**

-Aivan uuden asiakkaan kohdalla palvelussa voidaan toteuttaa koeaika/ kokeilujakso, jonka aikana taidot ja toimintakyky arvioidaan. Jo tunnetun asiakkaan kohdalla siirrytään suoraan palvelun toteuttamiseen ja asiakkuus voi kestää koko elämän. Tyypillisesti asiakas on toiminnassa koko työikänsä, eli n. 18-65 v.

**Kuvaile ja pohdi tiiviisti, kuinka palvelussa toimii yhteistyö muiden sote-palveluiden kanssa.**

-Lähintä yhteistyötä Majakan osalta tehdään sosiaalityön sekä asumispalveluyksiköiden kanssa. Yhteistyö arkisissa asioissa asumisyksikköihin on päivittäistä/ viikoittaista riippuen asiakkaan omasta kommunikointikyvystä ja tuen tarpeesta. Sosiaalityön kanssa yhteistyö liittyy useimmiten palvelusuunnitelman päivitykseen tai muutoksiin palveluntarpeessa tai toimintakyvyn muutoksiin. Sosiaalityö kutsuu koolle palvelusuunnitelman päivityksiin. Työtoiminnasta ollaan yhteydessä sosiaalityöhön, mikäli asiakkaan palvelutarpeessa ilmenee muutoksia tai huolta, joiden takia asiakkaan palvelutarve tulee arvioida uudelleen. Avo- ja tuetussa työssä yhteys asumisyksiköihin ei ole yhtä tiivistä, siellä yhteistyökumppaneina ovat työpaikat ja niissä nimetyt työpaikkaohjaajat ja työnantajat.

**Onko palvelussa tai sen asiakkailla (tai osalla asiakkaista) tukenaan asiakasvastaava? Jos on, kuka toimii asiakasvastaavana? Jos ei, voit pohtia, olisiko asiakasvastaavamallista hyötyä tai haittaa.**

-Jokaiselle asiakkaalle on nimetty omaohjaaja, joka on vastuussa asiakkaan asioiden hoitamisesta työtoimintaan liittyen. Sosiaalityössä asiakkaalle on nimettynä omatyöntekijä.

**Onko asiakkaille tarjolla työhönvalmennusta? Jos on, kuinka paljon?**

-”Työhönvalmennus” toteutuu avo- ja tuetussa työssä aina, kun asiakas aloittaa uudessa työpaikassa. Emme käytä työhönvalmennus- sanaa, sillä toiminta/ palvelu ei vastaa sitä, miten työhönvalmennus yleisesti ymmärretään. Asiakkaan mukana ollaan aluksi tiiviisti tukena työpaikalla, jotta työ uudessa paikassa saa mahdollisimman hyvän alun ja että työnantajallakin on mahdollisuus saada tukea ja vastauksia avotyön sosiaaliohjaajalta. Ohjaaja on muutaman ensimmäisen päivän joko kokonaan tai osittain fyysisesti asiakkaan apuna työpaikalla, jotta rutiinit tulevat tutuiksi. Ohjaajan tuki säilyy läpi asiakkaan työuran ja käyntejä työpaikalla on keskimäärin noin kerran kahdessa viikossa, riippuen täysin asiakkaan tilanteesta ja tarpeesta. Joidenkin luona käydään kerran viikossa ja joidenkin luona kerran kuukaudessa. Yhteys ei katkea eikä lopu missään vaiheessa vaan työntekijä on asiakkaalle nimettynä niin kauan kuin asiakas on työssä.

**Mikäli mahdollista, kuvaile ja/ tai arvioi, mitä etuuksia asiakkaat saavat. Vaikuttaako etuusjärjestelmän logiikka asiakkaiden ohjautumiseen palveluun?**

-Eläke, hoitotuki ja asumistuki ovat yleisiä. Etuusjärjestelmän logiikka vaikuttaa, koska asiakkaan on ajateltava, mikä on hänelle taloudellisesti kannattavampaa (=> kannattaako työnteko taloudellisesti?)

**Saavatko asiakkaat korvauksia palveluun osallistumisesta?**

-Majakan työtoiminnasta ja avotyöstä asiakkaille maksetaan työosuusrahaa. Avotyön työosuusrahan maksaa pääsääntöisesti työpaikka.

**Pohdi, minkä asioiden pitää muuttua, jotta palvelusta päästäisiin etenemään nykyistä paremmin avoimille työmarkkinoille/ TE-toimiston asiakkaaksi/ työllisyyspalveluihin/ Kelan ammatilliseen kuntoutukseen tai koulutukseen.**

-Asiakas, joka on erityistä tukea tarvitseva, on pääsääntöisesti sosiaalihuollon asiakas. Nykytilanteessa pääsääntöisesti kehitysvammainen asiakas siirtyy eläkkeelle ammatillisen koulutuksen päätyttyä. Olisi tavoiteltavaa, että ammatillisen koulutuksen päättymisen jälkeen asiakas siirtyisi työllistymistä tukevien palveluiden piiriin ja sitä kautta esim. TE-palveluiden/ työllistämispalveluiden asiakkaaksi eläkkeen sijaan.

**Kuvaile keskeisiä haasteita.**

-Asiakkaiden omien toimintakyvyn haasteiden laajuus ja se, ettei ole helppoa saada räätälöityjä työaikoja ja –tehtäviä avoimilla työmarkkinoilla. Haasteena myös työpaikkojen kiire ja suorituspaineet, joiden vuoksi heillä ei ole resursseja ohjata ja ottaa osatyökykyistä työntekijää. Oma haasteensa on myös asiakkaan oma toive avotyön jatkamisesta: monet asiakkaat itse kokevat tarvitsevansa avotyötä eivätkä halua siirtyä esim. tuettuun työhön. He haluavat pitää tietynlaisen vapauden. Haastavana koetaan myös kokonaan palkkatyöhön siirtyminen ja etuuksien kanssa pelaaminen, kun ei saa tienata ”liikaa”. Asenne- ja toimintakulttuurin muutosta tarvitaan.

-Tietynlaisena haasteena on myös asiakkuuksien pitkäkestoisuus, kun ei ole seuraavaa steppiä, johon siirtyä esim. Majakasta. Avotyössä olevien asiakkaiden kohdalla tämä ei ole niinkään haaste, koska he toimintakyvyn puolesta voivat vaihtaa helpommin työpaikkaa ja saada siten vaihtelua työuraansa. Työtoiminnassa olevien, enemmän tukea tarvitsevien asiakkaiden kohdalla haasteena on resurssien vähäisyys siihen, että voisi asiakkaan kanssa mennä avotyön kaltaiseen toimintaan muutamana päivänä kuukaudessa. Asiakas tarvitsisi työssäkäyntiohjaajan, jollaisia ei tällä hetkellä ole. Asiakkaalla saattaa olla halua mennä avotöihin, mutta oma toimintakyky ei siihen riitä. Työpaikoilla taas ei ole resursseja olla niin tiiviisti asiakkaan apuna ja tukena kuin mitä tämä tarvitsisi.

**Palvelupolkukuvaus/ asiakasohjaus:**

-Asiakkaat ohjautuvat palveluun Aikuisten sosiaalityön kautta, koska kyseessä on sosiaalipalvelu. Heille tehdään SHL:n mukainen palvelutarpeen arviointi ja/ tai asiakassuunnitelma ja päätös. Jos yhteydenotto tulee muualta (esim. koulusta), ollaan yhteydessä asiakkaan omatyöntekijään, joka kartoittaa tilannetta yhdessä ko. palvelun kanssa ja tekee päätöksen toiminnasta.

-Majakan työtoiminnan osalta yhteistyötä ei ole TE-toimen, TYP-palveluiden, Ohjaamon, kuntien työllistämispalveluiden, Kelan kuntoutuspalveluiden tai mielenterveys- ja päihdepalveluiden kanssa. Yhteistyötä on sosiaalitoimen ja joidenkin terveyspalveluiden kanssa, mutta yhteistyö terveyspalveluiden kanssa on vähäistä.